Dithomo dingwe di ka bakela bana dihawa
Batsadi ba gakolotswe go emisa go roma bana ba dikole majalwa le metsoko ka di ka felela di ba kgoreletsa mo dithutong tsa bone. Kgakololo e e builwe ke mookamela mapodisi a Werda kwa kgaolong ya Kgalagadi, Superitendant Mompoloki Ramatsia mo potsolosong morago ga go begelwa kgang e mo go yone banna ba le bararo ba amegang mo kgannyeng nngwe ya go fitlhelwa ka mophuthelwana wa setlhatshana sengwe.  Supt Ramatsiaa re ba tlhotlhomisa tiragalo e mo go yone go fitlhetsweng mosimane wa dingwaga tse di lesome le borataro ka mophuthelwana wa setlhatshana sengwe se go belaesegang e le motokwane. O supile fa mosimane yo o a fitlhwetswe ka mophuthelwana oo, mo nngweng ya dibase tse di rwalang setshaba bosheng morago ga gore mapodisi ba lomiwe tsebe ke mongwe. Rre Ramatsia o ne a kaya fa mosimane go belaesega fa a ne a romilwe setlhatshana seo ke borre bangwe ba babedi ba a supileng fa le bone ba sa ntse ba thusa mapodisi mo ditlhotlhomisong. Rre Ramatsia o ne a supa fa e tla are mo bogaufing boraro joo bo isiwe fa pele ga lekgotla a ga mmakaseterata mme fa ba ka bonwa molato, ba tla lebisiwa molato wa go fitlhelwa ka setlhatshana seo. A re mo nakong ya gompieno ba sa ntse ba rometse setlhatshana seo go ya go tlhatlhobiwa ke baitsanape le batlhatlhobi ba ditlhare go rurifatsa gore e ka tswa e le sa mofuta ofe. Supt Ramatsia o ne a tlhomamisa fa mmelaelwa yo o wa mosimanyana  a tlholega kwa molepolole mme a ne a fetsa mophato wa boraro ngogola. Mookamela mapodisi a Werda o ne a tlhalosa fa dikgang tsa mofuta oo wa go fitlhelwa ka mephutwalana e go belaeseng e le ya motokwana di ba tshwentse thata m kgaolong ya gagwe a kaya fa e le ya bobedi mo ngwageng ono. Kwa bofelong Sup Ramatsia o ne a gakolola setshaba le bakgweetsi ba dibase tse di rwalang setshaba go emisa go tsamaisa mophuthwelwana e e ka belaetsang ka ba sa itse gore ke ya eng go hema diragalo tsa mofuta oo. 